Absolute Failure

Ang ABSOLUTE FAILURE laing BisRock band sa Sugbo nga pormal nga naorganisar niadtong Agosto 18, 2006. Matawag nga significant kaayo ang pagkahimugso sa maong banda sanglit sa petsa nga nahugpong sila isip usa ka banda, naangkon man usab nila ang dungog isip kampeyon sa Naga Battle of the Bands 2006.

Tungod sa dako nilang interes nga makaapil maong band contest, nagdali-dali silag tukod og banda ug miapil sa tigi. Dihang gipahibalo na sa emcee ang mga mananaog, usa ka dakong sorpresa ang nadawat sa Absolute Failure. Silay gideklarar nga kampeyon, butang nga wala gayod nila dahoma.

Kasugiran sa ngalan sa banda
Gipili nila ang ngalan nga Absolute Failure alang sa ilang banda base sa usa ka hitabo nga maisip nga mahinungdanong tipik sa ilang kinabuhi sa panahon sa ilang pagtungha. Maoy ilang gibasehan sa pagmugna og ngalan sa ilang banda ang nasinati nilang failure sa ilang pag-eskuyla.

Ang mga personahe nga maoy maisip nga mga protagonista sa kasaysayan sa failure nga nahimong apelyido sa ilang banda mao sila si Ranil, Israel ug Jerell. Klasmet sila kaniadto sa nagtungha pa sila. Daan na silang suod nga managhigala ug kanunay mag-uban sulod ug gawas sa lawak-saringan. Mao nga dihang nag-organisar sila og banda, ang maong failure nila sa pag-eskuyla ilang gigamit nga monicker aron himoon kining hagit sa ilang pagpakigbisog. Ila lang gipasiunhan sa pulong absolute tungod kay alang kanila, negatibo ra kaayo ang first impression kon failure ray dad-on nilang ngalan sa banda.

Mga sakop
Gilangkoban kini sa mga batan-on nga pulos residente sa Naga, Sugbo. Ang mikompleto sa line-up sa maong banda mao kining mosunod:
 Ranil -- Siya ang usa sa mga bokalista sa Absolute Failure. Mayoriya sa ilang orihinal nga komposisyon iyang mga kinompos. Lahi siyag estilo sa pagkompos og kanta. Wala siyay gitakdang adlaw sa pag-compose. Bisan unsang orasa basta anaa siya sa maayong mood motagik siya og kanta.

 Israel -- Siyay kaabag ni Ranil sa vocals. Ang pipila sa ilang orihinal nga komposisyon siya maoy nag-compose. Magpuli-puli silang duha sa pagkanta. Sa ilang original compositions, magtunga sila sa pagkanta. Apan kon maoy ilang kantahon ang mga cover song ug mga kanta nga kinompos sa laing music artists, langyaw man o lokal, si Israel ang kasagarang modula niini tungod kay mas taas siyag tingog kayni Ranil.

 Algie -- Siya ang sinaligang lead guitarist sa grupo. Kon ang lead guitar maoy hisgotan, garantisadong “absolute” ang iyang kahaniti. Sa wala pa siya mahimong sakop sa Absolute Failure, usa siya ka kanhi dancer kay mahiligon man usab siya sa pagsayaw. Mao nga dihang sakop na siya sa banda, may mga higayon nga dili niya kapugngan ang pag-display sa iyang abilidad sa sayaw sa panahon nga magtugtog siya sa lead guitar atol sa gigs.

 Mildon -- Siya maoy gisaligan paggunit sa rhythm guitar sa banda. Sukad niya nadiskobre ang iyang talento sa natad sa musika, ang rhythm guitar maoy paborito niyang instrumento. Usa pod siya ka dancer kaniadto ug gikauban niya si Algie sa pagpanayaw. Maantigo usab siya mogamit sa laing mga instrumento sa musika apan mas komportable siya sa rhythm guitar.

 Jerell -- Siya maoy naggunit sa bass guitar. May nabatonan siyang kait-on sa pagmugna og tono sa bass guitar nga nakahatag og dugang bulok sa ilang musika. May sense of humor siya nga seguradong usa ka epektibong ingrediyente sa paglingaw sa audience sa higayon nga maghimo silag linawas nga pasundayag.

 Jhovel -- Siyay gisaligan sa drums. Manghod siya ni Jerell ug maoy labing batan-on sa grupo. Dihang gitugkan siyag hilig sa musika, maoy una niyang nakat-onan paggamit ang drums. Nagsugod siya pagkat-on niini sa nag-edad pa siya og 7. Maantigo usab siyang mogamit sa laing mga instrumento sa musika apan mas ganahan siya sa drums. Walay nagtudlo kaniya kon unsaon paggamit ang maong instrumento. Ang iyang hilig maoy nagtukmod kaniya sa pagbansay aron makakat-on ug mahanas. Tungod sa dili mabentahaan niyang abilidad isip drummer, may mga higayon nga kuhaon siya sa ubang mga banda aron maoy modala sa drums.

Mga komposisyon
 Pandesal
 Giduwaan
 First Love
 Forever
 Napakyas
 Natagak
 Standby
 Internet Café
 Purol
 Luha

Mga impluwensiya
Ang band influences sa Absolute Failure mao ang Aggressive Audio, Phylum, Indephums, My Chemical Romance, The Used, Dishwalla ug uban pa.

Mga gig
Nakapahigayon na silag daghang gigs sa nagkadaiyang mga venue. Ang giisip nilang major gigs sa banda mao ang ilang pasundayag sa lungsod sa Naga, Talisay City, sa Calajoan sa lungsod sa Minglanilla ug sa Inayagan nga nahisakop sa lungsod sa Naga. Nakapasundayag na usab sila sa Handuraw Events Café diin nakiglahugay sila sa daghang dekalibreng BisRock nga mga banda. Nakapasundayag na usab sila sa CTS-S. Nagbalik-balik na sila pag-perform sa maong mga venue.

Mga Pilipinong maghuhuni
BisRock